ངས་བསམ་པར་དགག་སྒྲུབ་རྩོམ་ཡིག་སྐོར་གྱི་གཏམ་གླེང་འགོ་མ་ཚུགས་པའི་གོང་དུ་དགག་སྒྲུབ་རྩོམ་ཡིག་བྲི་བ་ལ་དགེ་མཚན་གང་ཞིག་ཡོད་མེད་ལ་བསམ་བློ་གཏོང་རྒྱུ་དེ་གལ་ཆེན་པོ་ཞིག་རེད་སྙམ།ང་ཚོ་ཆོས་ཁས་ལེན་མཁན་ཞིག་གི་ངོས་ནས་བཤད་ན་ཀུན་སློང་ཡང་དག་ཅིག་དང་གཟབ་གཟབ་ཅིག་བྱེད་དགོས་པ་ཆགས་ཡོད་པ་རེད།དཔེར་ན།པཎ་ཆེན་བློ་བཟང་ཆོས་རྒྱན་གྱིས་འདི་ལྟར་གསུངས་པ་རེད།སེམས་ཅན་མོས་པ་སྣ་ཚོགས་པ།།མང་པོའི་ནང་དུ་ཕྱོགས་ཞེན་དང་།།ཆོས་ལ་སྨོད་པ་འབྱུང་ཉེ་ཡི།།རྩེད་མོ་ག་ཞའི་ཆེད་དུ་ཡང་།།བརྙས་སྨོད་ནམ་ཡང་བྱ་བ་མིན།།ཞེས་གསུངས་པ་ལྟར་དགག་སྒྲུབ་རྩོམ་ཡིག་ནི་ཀུན་སློང་ཡང་དག་ཅིག་མིན་ན་ཉེན་ཁ་ཤིན་ཏུ་ཆེ་བ་གསུངས་ཡོད་པ་རེད།།ཡང་ཀུན་སློང་ཡང་དག་དང་དགོས་པ་ཁྱད་པར་ཅན་གྱི་དོན་དུ་དགག་སྒྲུབ་རྩོམ་ཡིག་སྤེལ་བ་ལ་དོན་ཡོད་པ་ནི།།རྗེ་ས་པཎ་གྱིས།དམ་ཆོས་འཁྲུལ་དང་མ་འཁྲུལ་བ།།སྐྱེ་བ་གཏན་གྱི་གྲོས་ཡིན་པས།།འདི་ཡི་ལེགས་ཉེས་དཔྱོད་པ་ལ།།སྡང་ཞེས་སྨྲ་ན་རང་སྐྱོིན་ཡིན།།ཞེས་དང་།བོན་གྱི་མཁས་པ་དབྲ་སྟོན་པཎ་ཊི་ཏ་སྐལ་བཟང་བསྟན་པའི་རྒྱལ་མཚན་གྱིས།བསྟན་པ་ཡང་དག་ལམ་དང་ལྟར་སྣང་ཚུལ།།ཁྱད་པར་སྦྱར་ནས་མཆོག་དང་མཆོག་མིན་དུ།།བསྒྲུབ་པ་རིགས་པ་སྨྲ་བའི་ཚུལ་ཡིན་པས།།འདི་ལ་སྡང་ཞེན་སྐྱེད་པ་གནས་མ་ཡིན།།ཞེས་གསུངས་རེད།དེ་བཞིན་སྔོན་མཇམ་མགོན་ས་པཎ་གྱིས་སྡོམ་གསུམ་རབ་དབྱེ་ཕྱེད་ཙམ་བརྩམས་གྲུབ་དུས་མི་རྣམས་ཀྱིས་ས་པཎ་གྱིས་ཕྱོགས་རིས་གསུང་གི་འདུག་ཅེས་ཁ་བཏང་བ་ལ་ཉེ་གནས་ཀྱིས་དེ་ལྟར་མི་བརྩམས་རོགས་ཞུས་དུས་ངས་བརྩམས་ན་མི་མ་དགའ་ནའང་།མ་བརྩམས་ན་ལྷ་མི་དགའ་བར་འདུག་པས་བརྩམ་དགོས་གསུངས་པའི་ལོ་རྒྱུས་ཡོད་པ་ལྟ་བུ་རེད།